Huncovce

Huncovce () sú obec na Slovensku v okrese Kežmarok, ležiace v historickom regióne Spiš.

 Názov 
Súčasný názov obce pravdepodobne vznikol z nemeckého slova Hund (pes), pretože miestni obyvatelia sa živili najmä chovom poľovníckych psov pre miestnu šľachtu, čo sa odráža už v latinskom pomenovaní villa Canis (canis = pes) z roku 1308. Nemecký názov obce znel Hundsdorf, neskôr Hunsdorf, latinský Hunnisvilla a maďarský Hunfalu alebo Hunfalva. Súčasný slovenský názov Huncovce sa oficiálne používa od roku 1920.

 Prehľad historických názvov 
1773 – Huncz-Villa, Hunczdorff, Hundsdorff
1786 – Hunsdorf, Hunnisvilla
1808 – Hunzdorf, Hunsdorf, Hundsdorf, Hunnisvilla
1863 – Húnfalu
18731902 – Hunfalu
19071913 – Hunfalva
1920 – Huncovce
19271948 – Huncovce, Hunsdorf
od 1948 – Huncovce

 Polohopis 
Huncovce ležia v Popradskej kotline, podcelku Podtatranskej kotliny a preteká nimi rieka Poprad. Nadmorská výška centra obce je  Severozápadne od obce sa týčia Vysoké Tatry. Susediacimi obcami sú na severe Malý Slavkov, na severozápade mesto Vysoké Tatry, na západe Veľká Lomnica, na juhu Žakovce a Vrbov a na východe okresné mesto Kežmarok.

 Ulice 
Alejová, Cintorínska, Farská, Hlavná, Jarná, Kežmarská, Krátka, Lomnická, Mlynská, Nová, Nový dvor, Poľná, Pri rybníku, Riečna, Samuela Rosenberga, Školská, Športová, Tatranská, Úzka, Vrbovská, Záhradná, Železničná.

 Obyvateľstvo 
Podľa sčítania obyvateľstva z roku 2021 mali Huncovce 3 055 obyvateľov pri hustote osídlenia 230,18 obyvateľov na kilometer štvorcový. Prevažujúcou národnosťou bola s viac než 90% slovenská a dominantným vierovyznaním bol rímsky katolicizmus.

 Občianska vybavenosť 
V obci sa nachádza základná a materská škola, dva cintoríny, futbalové ihrisko, potraviny, reštaurácie a pohostinstvá a viacero možností ubytovania pre turistov.

 Stavby 
Bližšie informácie v článku Zoznam kultúrnych pamiatok v obci Huncovce.

V Huncovciach stojí niekoľko pamiatkovo chránených objektov. Sakrálne pamiatky zahŕňajú rímskokatolícky kostol sv. Kríža - pôvodne románsku stavbu z prvej polovice 13. storočia, evanjelický kostol z polovice 19. storočia a kaplnku sv. Jána Nepomuckého na západe obce. Židovská komunita, ktorá v obci žila až do holokaustu, po sebe zanechala niekdajšiu synagógu na brehu rieky Poprad, ktorá je dnes však prestavaná na sklad. V centre obce stoja aj viaceré historické domy a kúrie, z ktorých jedna je aj zapísaná v registri národných kultúrnych pamiatok. Unikátnou technickou pamiatkou je vodná elektráreň Turbína, ležiaca na východe katastrálneho územia neďaleko hranice s Kežmarkom.

 Doprava 
Obec leží približne v strede hlavného cestného ťahu (cesty I/66) medzi mestami Poprad a Kežmarok a má aj napojenie na železničnú sieť (trať č. 185, zastávka Huncovce). Cesta III. triedy č. 3094 spája Huncovce so Žakovcami a Vrbovom. Popri rieke Poprad je vybudovaná cyklotrasa, ktorá vedie z Veľkej Lomnice až do Spišskej Belej.

 Šport 
 futbalový klub Tatran Huncovce
 hokejbalový klub Angels Huncovce

 Osobnosti obce 
 Ľuboš Bartečko (* 1976), slovenský reprezentant v ľadovom hokeji
 Anna Džurňáková (* 1983), reprezentantka v ľadovom hokeji

 Referencie 

 Iné projekty 

 Externé odkazy 
  Oficiálna stránka
 Profil románskeho kostola v Huncovciach


Kategória:Obce okresu Kežmarok